CELEX: 
Language: fi
Date: 2021-10-12 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2017/891 muuttamisesta siltä osin kuin on kyse tuottajaorganisaatioiden kaupan pidetyn tuotannon arvon määrittämisestä hedelmä- ja vihannesalalla

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Maataloustuotteiden yhteisestä markkinajärjestelystä annetussa Euroopan parlamentin ja neuvoston asetuksessa (EU) N:o 1308/2013 vahvistetaan hedelmä- ja vihannesalan tuottajaorganisaatioita koskevat säännöt. Kyseisellä asetuksella siirretään myös komissiolle valta antaa delegoituja säädöksiä ja täytäntöönpanosäädöksiä.
            
            
               Viime vuosina viljelykasveille on aiheutunut yhtä enemmän vahinkoa luonnonkatastrofien, epäsuotuisien sääolojen, tautien ja tuholaisten vuoksi.
            
            
               Tuoreimmat kokemukset liittyvät useissa jäsenvaltioissa huhtikuussa 2021 esiintyneen pitkäkestoisen ankaran hallan aiheuttamiin vahinkoihin. Ne osoittavat, että tuottajaorganisaatioiden kaupan pidetyn tuotannon arvon joustavaan määrittämiseen tarvitaan pysyvämpi ratkaisu, jotta toteutusvaiheessa olevissa toimintaohjelmissa myönnettävän unionin taloudellisen tuen taso saadaan vastaisuudessa vakautettua.
            
            
               Tällä delegoidulla säädöksellä muutetaan Euroopan parlamentin ja neuvoston asetuksen (EU) N:o 1308/2013 täydentämisestä annettua komission delegoitua asetusta (EU) 2017/891 lisäämällä joustavuutta tuottajaorganisaatioiden kaupan pidetyn tuotannon arvon laskentaan silloin kun luonnonkatastrofit, epäsuotuisat sääolot, taudit tai tuholaiset aiheuttavat vahinkoa niiden hedelmä- ja vihannestuotannolle ja tuotanto on tämän vuoksi kelpaamatonta sekä kulutukseen että jalostukseen. Vahinko heikentää tuottajaorganisaatioiden taloudellista vakautta ja toimintaohjelman toteuttamisvalmiuksia koko toteutuskauden ajan ja voi joissakin tapauksissa vaarantaa tuottajaorganisaatioiden hyväksymisperusteiden täyttymisen.
            
            
               Tämän muutossäädöksen mahdollistama jousto lisää asianomaisten tuottajaorganisaatioiden kykyä sietää luonnonkatastrofien, epäsuotuisien sääolojen, tautien tai tuholaisten aiheuttamaa vahinkoa. Jouston ansiosta tuottajaorganisaatioiden voi olla helpompi mukauttaa strategioitaan tulevaan ja toteuttaa toimintaohjelmissaan tarkoituksenmukaisia toimenpiteitä silloin, kun esiintyy kasvien terveyteen tai säähän liittyviä riskejä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Kuulemisia, joihin osallistui asiantuntijoita kaikista 27 jäsenvaltiosta, järjestettiin 26. elokuuta 2021 yhteisen markkinajärjestelyn puitteissa maatalousmarkkinoita käsittelevässä asiantuntijaryhmässä. Kuulemismenettely johti laajaan yhteisymmärrykseen delegoidun asetuksen luonnoksesta. 
            
            
               Delegoidun säädöksen luonnos oli nähtävillä paremman sääntelyn portaalissa 30. elokuuta 2021 ja 27. syyskuuta 2021 välisen ajan, ja palautetta antoi 5 tahoa. Palaute oli myönteistä: ehdotettua muutosta kannatettiin. Lisäksi esitettiin kommentteja, jotka koskivat muun muassa viitekautta, toimivaltaisten viranomaisten roolia, keskinäisiä rahastoja, yhteisrahoitusosuuksia ja 
                     investointeja fyysiseen omaisuuteen. Huomioon ei voitu ottaa kommentteja, jotka eivät koskeneet delegoidun säädöksen soveltamisalaa ja tuottajaorganisaatioille ja jäsenvaltioille myönnettyä joustavuutta silloin kun kyseessä ovat luonnonkatastrofien, epäsuotuisten sääolojen, tautien tai tuholaisten aiheuttamat vahingot. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tällä delegoidulla säädöksellä täydennetään tiettyjä asetusten (EU) N:o 1308/2013 ja (EU) N:o 1306/2013 säännöksiä, joita tarvitaan varmistamaan hedelmä- ja vihannesalalla toimivien tuottajaorganisaatioiden asianmukainen toiminta ja erityisesti turvaamaan perusta määritettäessä asetuksen (EU) N:o 1308/2013 34 artiklan 2 kohdassa tarkoitettua kaupan pidetyn tuotannon arvoa.
            
            
               Komission delegoidun asetuksen (EU) 2017/891 23 artiklassa määritellään unionin taloudellisen tuen enimmäismäärää koskevat säännöt, muun muassa joustolle, jota sovelletaan kaupan pidetyn tuotannon arvon määrittämiseksi tietyissä tapauksissa.
            
            
               Tässä delegoidussa säädöksessä säädetään lisäjoustosta tuottajaorganisaatioiden kaupan pidetyn tuotannon arvon määrittämiseksi silloin kun kaupan pidetyn tuotannon arvo on alentunut luonnonkatastrofien, epäsuotuisien sääolojen, tautien tai tuholaisten aiheuttaman vahingon vuoksi.
            
            
               KOMISSION DELEGOITU ASETUS (EU) …/…,
            
            
               annettu 12.10.2021,
            
            
               delegoidun asetuksen (EU) 2017/891 muuttamisesta siltä osin kuin on kyse tuottajaorganisaatioiden kaupan pidetyn tuotannon arvon määrittämisestä hedelmä- ja vihannesalalla
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013
                  1
                ja erityisesti sen 37 artiklan c alakohdan i ja iv alakohdan,
            
            
               sekä katsoo seuraavaa:
            
            
               (1)Luonnonkatastrofit ja epäsuotuisat sääolot ovat useiden vuosien ajan vahingoittaneet enenevässä määrin hedelmä- ja vihannestuotantoa unionissa. Neuvoston asetuksella (EY) N:o 2012/2002
                  2
                perustetusta Euroopan unionin solidaarisuusrahastosta myönnettiin vuonna 2017 Latvialle erityistukea suurtulvien vuoden 2017 kesällä ja syksyllä aiheuttamien vahinkojen korjaamiseksi. Vuonna 2018 säädettiin komission täytäntöönpanoasetuksella (EU) 2018/108
                  3
                kiireellisestä tukitoimenpiteestä viljelijöille myönnettävän tuen muodossa, koska eräillä unionilla alueilla (Viro, Latvia, Liettua ja Suomi) esiintyi rankkasateita ja tulvia. Keväällä 2021 useissa jäsenvaltioissa (erityisesti Espanjassa, Ranskassa ja Italiassa) esiintyi eräillä alueilla ankaraa hallaa, joka vaikutti tiettyihin tuotteisiin (persikoihin, nektariineihin, omenoihin jne). Tuotannosta menetettiin hallan vuoksi yli 50 prosenttia.
            
            
               (2)Kun otetaan huomioon luonnonkatastrofien ja epäsuotuisien sääolojen yleistyminen, tuottajaorganisaatioiden kaupan pidetyn tuotannon arvon laskentaan tarvitaan pitkän aikavälin ratkaisu, jotta kyseisten organisaatioiden kykyä sietää vahinkoja voidaan vahvistaa. On tarpeen muuttaa komission delegoitua asetusta (EU) 2017/891
                  4
                säätämällä joustosta, jota sovelletaan tuottajaorganisaatioiden kaupan pidetyn tuotannon arvon laskentaan unionissa silloin, kun ilmenee luonnonkatastrofeja ja epäsuotuisia sääoloja ja tuotanto on sen vuoksi kelpaamatonta kulutukseen ja jalostukseen.
            
            
               (3)Kaupan pidetyn tuotannon arvossa ilmenevät suuret tappiot, joita luonnonkatastrofit ja epäsuotuisat sääolot aiheuttavat, vaikuttavat merkittävästi tuottajaorganisaatioiden seuraavana vuonna saaman unionin tuen määrään, koska unionin tuki määritetään kunkin tuottajaorganisaation kaupan pidetyn tuotannon arvon prosenttiosuutena. Jos suuri osa sadosta tai koko sato menetetään, on vaarana, että tuottajaorganisaatiot menettävät hyväksyntänsä, koska hyväksynnän yhtenä perusteena on saavuttaa tietty kaupan pidetylle tuotannolle kansallisella tasolla vahvistettu vähimmäisarvo. Seurauksena olisi kaksinkertainen taloudellinen tappio, joka vaarantaisi tuottajaorganisaatioiden vakauden pitkällä aikavälillä.
            
            
               (4)Kun otetaan huomioon luonnonkatastrofien ja epäsuotuisien sääolojen yleistyminen ja siitä johtuvat merkittävät tuotannonmenetykset, delegoidun asetuksen (EU) 2017/891 23 artiklan 4 kohdassa vahvistettu suojatoimenpide, jonka nojalla tuotteen kaupan pidetyn tuotannon arvon katsotaan olevan 65 prosenttia sen edellisen viitekauden arvosta, on riittämätön. 
            
            
               (5)Sen vuoksi ja koska on tarpeen saavuttaa tuottajaorganisaatioiden, joiden osalta kaupan pidetyn tuotannon arvo on alentunut merkittävästi luonnonkatastrofien ja epäsuotuisien sääolojen vuoksi, taloudellinen vakaus ja rahoitusvakaus, olisi korotettava kaupan pidetyn tuotannon arvon laskentaan tietyn viitekauden osalta sovellettavaa kynnysarvoa. Ottaen huomioon viime aikaisten epäsuotuisten sääolojen aiheuttamat merkittävät vahingot delegoidun asetuksen (EU) 2017/891 23 artiklan 4 kohdassa säädetyn kaupan pidetyn tuotannon arvon olisi luonnonkatastrofien ja epäsuotuisien sääolojen tapauksessa oltava 85 prosenttia. 
            
            
               (6)Olisi myös säädettävä ratkaisusta sellaisten tilanteiden välttämiseksi, joissa tuottajaorganisaatio investoi ennaltaehkäiseviin toimenpiteisiin mutta kärsii siitä huolimatta merkittävää vahinkoa luonnonkatastrofien, epäsuotuisien sääolojen, kasvitautien tai tuholaisten vuoksi, jolloin aiheutuu kaupan pidetyn tuotannon arvon menetystä, minkä lisäksi asianomaisen tuottajaorganisaation unionilta saama taloudellinen tuki pienenee. Sen vuoksi delegoidun asetuksen (EU) 2017/891 23 artiklan 4 kohdassa säädetty kaupan pidetyn tuotannon arvo olisi nostettava 100 prosenttiin sellaisten tuottajaorganisaatioiden osalta, jotka todistavat toteuttaneensa kasvitautien, tuholaisten, luonnonkatastrofien ja epäsuotuisien sääolojen varalta tarvittavat ennaltaehkäisevät toimenpiteet, joita ovat muun muassa lämmitysjärjestelmät, viljelyksille asennetut suojaverkot, vakuutusjärjestelmät ja keskinäisten rahastojen perustaminen. 
            
            
               (7)Sen vuoksi delegoitua asetusta (EU) 2017/891 olisi muutettava.
            
            
               (8)Kun otetaan huomioon toimintaohjelmien toteutus kalenterivuosittain sekä se, että kaupan pidetyn tuotannon arvon laskenta, joka määrää unionin taloudellisen tuen enimmäismäärän, perustuu edelliseen kalenterivuoteen, on välttämätöntä, että tämä asetus tulee voimaan mahdollisimman pian eli seuraavana päivänä sen jälkeen, kun se on julkaistu Euroopan unionin virallisessa lehdessä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan delegoidun asetuksen (EU) 2017/891 23 artiklan 4 kohdan toinen alakohta seuraavasti:
            
            
               ”Jos tuotannon arvo on laskenut vähintään 35 prosenttia sellaisten luonnonkatastrofien, sääolojen, kasvitautien tai tuholaisten vuoksi, jotka eivät kuuluneet tuottajaorganisaation vastuuseen ja valvontaan, asianomaisen tuotteen kaupan pidetyn tuotannon arvon katsotaan olevan 85 prosenttia sen edellisen viitekauden arvosta. Tuottajaorganisaation on todistettava asianomaisen jäsenvaltion toimivaltaiselle viranomaiselle, etteivät kyseiset syyt kuuluneet sen vastuuseen ja valvontaan. Jos tuottajaorganisaatio todistaa asianomaisen jäsenvaltion toimivaltaiselle viranomaiselle toteuttaneensa tarvittavat ennaltaehkäisevät toimenpiteet luonnonkatastrofien, sääolojen, kasvitautien tai tuholaisten varalta, asianomaisen tuotteen kaupan pidetyn tuotannon arvon katsotaan olevan 100 prosenttia sen edellisen viitekauden arvosta.”
            
            
               2 artikla
            
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 12.10.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 347, 20.12.2013, s. 671.
               
               
                  
                     (2)
                  
                        Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta (EYVL L 311, 14.11.2002, s. 3).
               
               
                  
                     (3)
                  
                        Komission täytäntöönpanoasetus (EU) 2018/108, annettu 23 päivänä tammikuuta 2018, kiireellisestä tukitoimenpiteestä viljelijöille myönnettävän tuen muodossa tietyillä Liettuan, Latvian, Viron ja Suomen alueilla esiintyneiden rankkasateiden ja tulvien vuoksi (EUVL L 19, 24.1.2018, s. 6).
               
               
                  
                     (4)
                  
                        Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).